Bya Alice Namutebi ne Ashraf Kasirye
Dr. Kizza Besigya yeeyanjudde ku kkooti n’alumba Pulezident Museveni nti emisango egyamuggulwako gyali gisaana kuvunaanibwa ye kubanga ye yalya munsi ye olukwe.
Besigye yeeyanjudde ku kkooti ng’awerekeddwaako looya we, Ernest Kalibbala ne bagenda ew'omumyuka w'omuwandiisi, Eleanor Khainza n’awandiika mu kitabo kya kkooti okukakasa nti yeeyanjudde nga bwe yalagibwa bwe yali akkirizibwa okweyimirirwa mu musango gw'okulya munsi ye olukwe.
Olumalirizza, Besigye ayambalidde Museveni gw’alumirizza okulya munsi ye olukwe nga yeremeza mu buyinza kyokka ng’akimanyi abantu tebamuwangako kalulu.
Besigye era agambye nti tasobola kuluma mu bigambo bye yayogera nti yawangula akalulu k'Obwapulezidde kyokka n’alumiriza kkooti ne poliisi okumumalira ebiseera mu bulijjo mu kkooti nga bamutegeeza nga bwe bakyanoonya obujulizi ng'ate kye bamuvunaanira asiiba akyogera lunye nti yawangula akalulu.
Besigye olufulumye kkooti awerekeddwaako ab'eby'okwerinda n’agenda mu kibuga era bakira buli w’ayita ng’awuubira ku bawagizi be nga bw’ayolekera ku kitebe kya FDC e Najjanankumbi.
Besigye yeezooba ne Poliisi
Wabula oluvannyuma Besigye ayombaganye n’aduumira poliisi emutambulirako, Godfrey Kahebwa lwa kumugaana kuggyayo mutwe awuubire ku bantu.
Kahebwa ategezezza nti kimenya mateeka omuntu okutambula mu kibuga n’ekibinja ky’abantu nga bamugobera.
Besigye oluvudde e Najjanankumbi poliisi emusazeeko ku nkulungo ya Clock Tower, ng’ayagala ayingire ekibuga ng’ayita ekibuga ne beezooba okukakkana nga Poliisi esibye ekijegere ku mmotoka n’emuwerekera ng’emuzza ku Mukwano Road yogaayoga Kira n’atwalibwa e Kasangati mu makaage.
sot_Latn lug_Latn lug_Latn lug_Latn lug_Latn lug_Latn wol_Latn lug_Latn lug_Latn lug_Latn